text: 
  Otte politiske partier. Otte vindere og otte tabere.
  
  Sådan kunne resultatet gøres op på Christiansborg, efter at regeringen 
  havde indgået to aftaler om aktivering af ledige med de øvrige 
  partier. Alle partier har sat fingeraftryk på aftalerne, alle partier 
  har givet indrømmelser.
  
  I sidste øjeblik nåede også SF med efter sammen med Socialdemokratiet 
  at være blevet koblet af i onsdags. Da fremsatte CD, KrF og de 
  radikale en fælles forligs-skitse sammen med KV-regeringen.
  
  SF har fået to små indrømmelser, nemlig at orloven for 
  småbørnsforældre og personer, der vil videreuddanne sig, hæves til 36 
  uger.
  
  Desuden er SF " ikke forpligtet ", som det hedder, til at støtte et
   forslag om privat byfornyelse.
  
  Forslaget støttes af Socialdemokratiet, som ikke undgik protester på et
   gruppemøde, da aftalen i går skulle godkendes.
  
  " Vi imødekommer regeringens ønsker uden at få noget for det. Det er
   dybt ydmygende, " mente Kaj Poulsen.
  
  Jens Risgaard Knudsen sagde:
  
  " Jeg er hamrende nervøs for indholdet. Det ender nok med, at jeg 
  går imod hele molevitten. Mage til politisk makværk har jeg aldrig 
  oplevet. "
  
  
  
  